b'\n_START_ARTICLE_\nLa Scala\n_START_SECTION_\nZgodovina\n_START_PARAGRAPH_\nSedanja zgradba Scale je naslednica v po\xc5\xbearu, 25. februar 1776, uni\xc4\x8denega prej\xc5\xa1njega gledali\xc5\xa1\xc4\x8da Teatro Regio Ducale. Skupina devetdesetih bogatih Milan\xc4\x8danov, ki je imela v lasti zasebne lo\xc5\xbee v gledali\xc5\xa1\xc4\x8du, je pisala nadvojvodi Ferdinandu Avstro-Este in ga prosila za novo gledali\xc5\xa1\xc4\x8de. Neoklasi\xc4\x8disti\xc4\x8dni arhitekt Giuseppe Piermarini je pripravil prvi projekt, ki ga je grof Firmian (avstrijski guverner, kasneje guverner Lombardije) zavrnil._NEWLINE_Piermarini je izdelal novo razli\xc4\x8dico na\xc4\x8drta, ki ga je leta 1776 potrdila cesarica Marija Terezija. H gradnji je prispevala zemlji\xc5\xa1\xc4\x8de in financirala fasado, ter si s tem posku\xc5\xa1ala pridobiti naklonjenost lombardijskega plemstva in prebivalstva, ko je Lombardija po stoletjih francoske prevlade pri\xc5\xa1la pod Habsbur\xc5\xbeane. Novo gledali\xc5\xa1\xc4\x8de je bilo zgrajeno na mestu nekdanje cerkve Santa Maria della Scala, po kateri je gledali\xc5\xa1\xc4\x8de tudi dobilo ime. Cerkev je bila poru\xc5\xa1ena in odposve\xc4\x8dena. V samo 23 mesecih so Pietro Marliani, Pietro Nosetti, Antonio in Giuseppe Fe gledali\xc5\xa1\xc4\x8de zgradili. Otvoritev je bila avgusta 1778 leta. Gledali\xc5\xa1\xc4\x8de je imelo ve\xc4\x8d kot 3.000 sede\xc5\xbeev (678 v parterju, \xc5\xa1est nadstropij z lo\xc5\xbeami in dve galeriji; prostornina dvorane je bila ena najve\xc4\x8djih v Italiji - 16,15 m x 20,4 m x 26 m ). Slavnostno odprtje je bilo poleti leta 1778 s Salierijevo opero L\'Europa riconosciuta._NEWLINE_Gradbeni stro\xc5\xa1ki so bili pokriti s prodajo lo\xc5\xbe, ki so jih lastniki bogato okrasili. Scala je kmalu postala zbirali\xc5\xa1\xc4\x8de plemi\xc5\xa1kih in bogatih milanskih ljudi. Po tradiciji tedanjega \xc4\x8dasa v parterju ni bilo stolov, tako da so gledalci gledali predstave stoje. Orkester je bil v nivoju parterja, saj orkestrska jama (Golfo mistico) \xc5\xa1e ni bila zgrajena. Na galerijo so hodili manj premo\xc5\xbeni obiskovalci. Imenovali so jih loggione in so bili obi\xc4\x8dajno najbolj kriti\xc4\x8dni ljubitelji opere, lahko so bili navdu\xc5\xa1eni ali neusmiljeni do pevcev. Galerija je bila v Scali zgrajena prvi\xc4\x8d na svetu. Tako kot pri ve\xc4\x8dini gledali\xc5\xa1\xc4\x8d v tistem \xc4\x8dasu, je imela v preddverju tudi Scala kazino z mizami za igralce._NEWLINE_Mary Shelley, znana angle\xc5\xa1ka pisateljica je v septembru 1840 izjavila, da so razmere v avditoriju preve\xc4\x8d neprijetne za ljubitelje opere, saj gledali\xc5\xa1\xc4\x8de La Scala slu\xc5\xbei ne le kot univerzalen prostor za sre\xc4\x8danja milanske dru\xc5\xbebe, ampak za vsakovrstna sklepanja trgovskih poslov, tako da se lahko melodijo ujame le v odlomkih._NEWLINE_Scala je bila prvotno osvetljena s 84 oljnimi svetilkami pritrjenimi na zunanji strani lo\xc5\xbe in drugod po gledali\xc5\xa1\xc4\x8du. Da bi omejili mo\xc5\xbenosti po\xc5\xbeara, je bilo v ve\xc4\x8d prostorih name\xc5\xa1\xc4\x8deno nekaj sto veder vode. Kasneje so oljenke nadomestili s plinskimi svetilkami, te pa so leta 1883 nadomestile elektri\xc4\x8dne lu\xc4\x8di._NEWLINE_Prvotna zgradba je bila prvi\xc4\x8d obnovljena leta 1907, ko je bilo \xc5\xa1tevilo sede\xc5\xbeev zmanj\xc5\xa1ano na 2.800._NEWLINE_Od leta 1918 do leta 1920 je bila operna hi\xc5\xa1a Scala zaprta._NEWLINE_Leta 1943, med drugo svetovno vojno, je bilo gledali\xc5\xa1\xc4\x8de mo\xc4\x8dno po\xc5\xa1kodovano zaradi bombnih napadov. Obnovljeno in ponovno odprto je bilo 11. maja 1946 z nepozabnim koncertom, ki ga je dirigiral Arturo Toscanini, solistka pa je bila sopranistka Renata Tebaldi._NEWLINE_Nepremi\xc5\xa1ljena rekonstrukcija je imela polno raznih napak, ki so vplivale na akustiko. Temeljita prenova je bila nujno potrebna. O na\xc4\x8dinu rekonstrukcije je sledila ogor\xc4\x8dena razprava. Kljub velikim protestom (prima balerina Carla Fracci je zbrala 18.000 podpisov v korist ohranjanja in skrbne posodobitve odra) je bila ve\xc4\x8dina poru\xc5\xa1ena. Od prvotne zgradbe je bilo ohranjeno le preddverje, avditorij in jekleni nosilci, ki so podpirali zunanje stene. Celoten zadnji del pa je bil odstranjen.\n_START_SECTION_\nZadnja prenova\n_START_PARAGRAPH_\nGledali\xc5\xa1\xc4\x8de je do\xc5\xbeivelo ve\xc4\x8djo prenovo ponovno leta 2002. Od 19. januarja 2002 do novembra 2004 je opera gostovala v novem Teatro degli Arcimboldi, zgrajenem na obmo\xc4\x8dju industrijske cone Pirelli-Bicocca, 4,5 kilometrov od centra mesta._NEWLINE_Za obnovo Scale je skrbel priznani \xc5\xa1vicarski arhitekt Mario Botta. Gledali\xc5\xa1\xc4\x8de je dobilo sodobno tehnologijo. Odstranjene so bile te\xc5\xbeke rde\xc4\x8de preproge v dvorani. Oder je bil v celoti ponovno zgrajen. Raz\xc5\xa1irjeno zakulisje omogo\xc4\x8da ve\xc4\x8d sklopov, ki se shranjujejo in omogo\xc4\x8dajo ve\xc4\x8d produkcije. Sede\xc5\xbei imajo monitorje za elektronski sistem branja libreta. Radio Marconi, italijansko podjetje, omogo\xc4\x8da ob\xc4\x8dinstvu da sledijo besedilu opere v angle\xc5\xa1\xc4\x8dini in italijan\xc5\xa1\xc4\x8dini ter v izvirnem jeziku._NEWLINE_Operno hi\xc5\xa1o so ponovno odprli 7. decembra 2004 ko je bila izvedena, tako kot leta 1778, Salierijeva Europa riconosciuta. V re\xc5\xbeiji Luca Ronconija, Pier Luigi Pizzi je oblikoval sceno, dirigent je bil Riccardo Muti, glavno vlogo je pela nem\xc5\xa1ka sopranistka Diana Damrau. Med 2.000 povabljenimi gosti so bili tudi Sophia Loren in Giorgio Armani, ter \xc4\x8dlani ve\xc4\x8d evropskih kraljevih dru\xc5\xbein. Vstopnica za najvi\xc5\xa1je kategorije je, za otvoritveno slovesnost, stala 2400 \xe2\x82\xac._NEWLINE_Prenova je stala 61 milijonov EUR in pustila prora\xc4\x8dunski primanjkljaj, ki ga je operna hi\xc5\xa1a premagala do leta 2006.\n_START_SECTION_\nGledali\xc5\xa1\xc4\x8de danes\n_START_PARAGRAPH_\nV zadnjih 200 letih je v Scali sodelovala ve\xc4\x8dina najve\xc4\x8djih italijanskih opernih umetnikov in veliko najbolj\xc5\xa1ih pevcev iz vsega sveta. Danes je gledali\xc5\xa1\xc4\x8de \xc5\xa1e vedno priznano kot eno vodilnih opernih in baletnih gledali\xc5\xa1\xc4\x8d na svetu in je dom zboru, baletu in orkestru gledali\xc5\xa1\xc4\x8da La Scala. Gledali\xc5\xa1\xc4\x8de ima tudi izredno \xc5\xa1olo, znano kot gledali\xc5\xa1ka akademija La Scala (italijansko: Teatro alla Scala Accademia), ki nudi strokovno usposabljanje na podro\xc4\x8dju glasbe, plesa, obrti in re\xc5\xbeije._NEWLINE_Sezona v Scali se tradicionalno odpira 7. decembra, na dan praznika milanskega svetnika zavetnika Svetega Ambro\xc5\xbea. Vse predstave se morajo kon\xc4\x8dati pred polno\xc4\x8djo, zato se morajo dolge opere pri\xc4\x8deti prej kot obi\xc4\x8dajno.\n_START_SECTION_\nMuzej\n_START_PARAGRAPH_\nOperni muzej (Museo Teatrale alla Scala), dostopen v preddverju gledali\xc5\xa1\xc4\x8da, je del operne hi\xc5\xa1e in vsebuje zbirko slik, osnutkov, kipe, kostume in druge dokumente v zvezi s Scalo in operno zgodovino nasploh. Scala gosti tudi Accademia d\'Arti e dello Spettacolo Mestieri (Akademija za scenske umetnosti). Njen cilj je usposobiti nove generacije mladih glasbenikov, tehni\xc4\x8dno osebje, za plesalce pa imajo \xc5\xa1e posebno ustanovo Scuola di Ballo del alla Scala Teatro, ki je ena od enot v Akademije.\n_START_SECTION_\nOrkester\n_START_PARAGRAPH_\nV 19. stoletju v italijanski glasbi prevladujejo "bole\xc4\x8dine melodrame", kot to duhovito imenuje Gian Francesco Malipiero. Pomanjkanje komorne in simfoni\xc4\x8dne tradicije v Italiji botruje zamudi oblikovanja simfoni\xc4\x8dnega orkestra in opernih dirigentov._NEWLINE_V melodramah je orkester vodil prvi violinist, kot na primer ugledni Alessandro Rolla in njegov u\xc4\x8denec Eugenio. \xc5\xa0ele leta 1854 postane prvi pravi dirigent na odru s taktirko v roki Albertom Mazzuccato._NEWLINE_Mazzuccato je za\xc4\x8del v Scali obdobje slavnih dirigentov kot so bili Franco Faccio, Leopoldo Mugnone, Edoardo Mascheroni in kon\xc4\x8dno Arturo Toscanini._NEWLINE_Franco Faccio je imel \xc4\x8dast, da dirigira premiero Othella leta 1887, Edoardo Mascheroni Falstaffa leta 1893, medtem ko je Toscanini, po dolgi bitki, preoblikoval Scalo iz zasebnega gledali\xc5\xa1\xc4\x8da pod upravo Pokrajine(1921/22 sezona)._NEWLINE_Mednarodni ugled si je orkester nenehno krepil zahvaljujo\xc4\x8d stalni prisotnosti velikih dirigentov, kot so bili Toscanini, Victor de Sabata, Wilhelm Furtw\xc3\xa4ngler in Herbert von Karajan, Guido Cantelli in Leonard Bernstein, Gianandrea Gavazzeni, Carlo Maria Giulini, Carlos Kleiber in Claudio Abbado, z Riccardom Mutijem pa se je mednarodni ugled orkestra \xc5\xa1e pove\xc4\x8dal._NEWLINE_Sestavljen je iz 135 glasbenikov in velja za enega najbolj\xc5\xa1ih svetovnih orkestrov za uprizarjanje oper. Dosegel je presti\xc5\xbeno mednarodno pozicijo tudi kot simfoni\xc4\x8dni orkester._NEWLINE_Glavna zna\xc4\x8dilnost orkestra je njegova sposobnost, da ustvari enoten zvok, ki je tipi\xc4\x8den za slog alla Scala Teatro in se prena\xc5\xa1a iz roda v rod._NEWLINE_Vsestranski in mehak zvok in hitro ustvarjanje ravnote\xc5\xbeja barve glasu opere, so zna\xc4\x8dilne za orkester gledali\xc5\xa1\xc4\x8da Scala.\n_START_SECTION_\nZbor\n_START_PARAGRAPH_\nZbor Teatro alla Scala je sinonim za presti\xc5\xbe in umetni\xc5\xa1ko kakovost v Italiji in po svetu._NEWLINE_Stopnja dose\xc5\xbeene odli\xc4\x8dnosti je plod trdega in natan\xc4\x8dnega dela, opravljenega v zadnjih letih s pomo\xc4\x8djo mojstrov z najve\xc4\x8djo ob\xc4\x8dutljivostjo. Pomembna imena velja omeniti: Vittore Veneziani, ki ga imenuje Toscanini v  povojnem obdobju, Norberto Mola, v 60. in 70. letih zelo strog Roberto Benaglio, ki je pravi tonski mojster; Romano Gandolfi s Claudiom Abbadom._NEWLINE_Potem, v 90. letih, Roberto Gabbiani da Riccardu Mutiju zbor z gotskim znanjem. Prav tako se je okrepil sodoben (Dallapiccola, Petrassi, Penderecki, ...) in star repertoar (Gesualdo da Venosa), kot tudi Richard Strauss. Z Brunom Casonijem, ki je trenutno zborovodja in velik strokovnjak za glasove, ustvarja zbor tipi\xc4\x8dni odrski zvok, mo\xc4\x8dan in gibajo\xc4\x8d hkrati._NEWLINE_\xc4\x8ceprav zbor v glavnem poje operni repertoar, njegova fleksibilnost omogo\xc4\x8da, da se soo\xc4\x8da z razli\xc4\x8dnimi vrstami koncertov: od zborovsko-simfoni\xc4\x8dne do komorne glasbe, od ve\xc4\x8dglasnega petja do muzikolo\xc5\xa1kih raziskav, ter sodobno glasbo 20 stoletja. Med temi repertoarji je treba omeniti motete in pesmi Tres sacrae Gesualdo Da Venosa, ma\xc5\xa1o Super iniquos Odio habui Luce Marenzia in L\'homme Missa arm\xc3\xa9 Carissima in predvsem pa Verdijev Requiem, ki velja za vrhunec zborovskega repertoarja._NEWLINE_Z leti se je zbor, kot tudi vse ostale dru\xc5\xbebe v Scali, sodeloval na \xc5\xa1tevilnih in uspe\xc5\xa1nih evropskih in svetovnih turnejah v Rusiji, ZDA, Kanadi, na Japonskem in v Koreji.\n_START_SECTION_\nAkademija\n_START_PARAGRAPH_\nAkademija v Scali je vadbeni poligon za odrske strokovnjake, ki sodelujejo v nastopih. Pod vodstvom njenega predsednika Pier Andrea Chevallarda in direktorja Luisa Vincija, ima Akademija \xc5\xa1tiri oddelke: za glasbo, ples, scenografske delavnice (tonski mojster, kostumograf, lasuljar in make up, mojster za razsvetljavo, dekorater, odrska fotografija, video, itd.) in upravljanje._NEWLINE_\xc5\xa0irok program dejavnosti u\xc4\x8denja vklju\xc4\x8duje te\xc4\x8daje, strokovno usposabljanje in delavnice, ki so prilo\xc5\xbenost za mlade, stare med 6 in 30 let iz vsega sveta, da bi dali svoj pe\xc4\x8dat na umetni\xc5\xa1kih, tehni\xc4\x8dnih in vodstvenih podro\xc4\x8djih._NEWLINE_Zahvaljujo\xc4\x8d odli\xc4\x8dnim pedagogom, uveljavljenim umetnikom in strokovnjakom, Akademija zagotavlja svojim \xc5\xa1tudentom odli\xc4\x8dno usposabljanje. U\xc4\x8dni na\xc4\x8drt, ki temelji na u\xc4\x8dnem stilu, ki spodbuja neposreden stik s strokovno javnostjo omogo\xc4\x8da \xc5\xa1tudentom, da pridobijo spretnosti iz prve roke, ki se krepijo z intenzivnimi izku\xc5\xa1njami v \xc4\x8dasu pripravni\xc5\xa1tva._NEWLINE_V zadnjih letih so se prizadevanja za izmenjavo \xc5\xa1tudentov, \xc5\xa1tudijskih obiskov in koncertnih turnej pove\xc4\x8dala. Evropska skupnost financira raziskave in projekte sodelovanja.\n_START_SECTION_\nPomembni skladatelji\n_START_PARAGRAPH_\nV Scali se je proslavila velika trojica opernih skladateljev: Rossini - Donizetti - Bellini, leta 1842 pa je v njej zavladal mladi Verdi, ki je z zborom su\xc5\xbenjev iz Nabucca prispeval ljusko himno v vstaji proti osovra\xc5\xbeenim Avstrijcem._NEWLINE_Na odru hi\xc5\xa1e so nastopili najbolj\xc5\xa1i svetovni operni pevci, tu so do\xc5\xbeivele svoje krste nekatere \xc5\xa1e danes najpomembnej\xc5\xa1e operne stvaritve najve\xc4\x8djih skladateljev.'